Približava li se kraj američkoj lutriji za vize?
U Zastupničkom domu Kongresa izražena želja za gašenjem lutrije preko koje je više od pola milijuna ljudi ostvarilo pravo na stalni bor
Jedan američki useljenički program vrlo je dobro znan svugdje širom svijeta osim u Sjedinjenim Državama, no velike su šanse da se taj popularni program ukine do kraja ove godine. The Diversity Visa Program ili popularnog naziva ‘Lutrija za zelenu kartu’, program je koji se našao na meti Zastupničkog doma američkog kongresa gdje je izražena želja za gašenjem lutrije preko koje je više od pola milijuna ljudi ostvarilo pravo na stalni boravak u Sjedinjenim Državama gdje im je omogućeno da žive i rade. Ukoliko Senat poduzme slični potez, ovaj vrlo popularni useljenički program bi se mogao ugasiti. Općenito, Amerikanci nisu veliki ljubitelji nogometa, no u američkom nogometu postoji jedno ime dobro znano svima iako ih većina nikada ne gleda utakmicu. Mladi nogometaš za kojeg se mnogi nadaju da će napokon donijeti međunarodni ugled i poštovanje nogometu u Sjeidnjenim Državama, došao je u zemlju prije devet godina iz Gane. Imao je samo osam godina kada je njegova majka dobila ‘zelenu kartu’ preko lutrije. Američka je Vlada ovaj useljenički program započela 1995. godine, s namjerom da proširi useljeničku populaciju s narodima i kulturama koje nisu bile jače zastupljene među useljenicima na tlu Sjedinjenih Država. Vjerovali ili ne, to se sredinom devedesetih godina prošlog stoljeća odnosilo uglavnom na ljude iz sjeverne Europe, posebice na Irce. Njima je u ranim danima ovog programa dana veća povlastica, odnosno veći broj odobrenih useljavanja zbog naglog smanjenja irskih useljenika od šezdesetih godina pa na ovamo. Danas, bilo tko iz manje zastupljenih zemalja tko ima diplomu srednje škole i pristup kompjuteru, može podnijeti zahtjev sa svojim imenom i nadati se da će biti jedan od pedeset tisuća izabranih koji će ostvariti pravo na život i rad u Sjedinjenim Državama. "Izvanan Amerike, to je jedna vrlo jaka promocija američkog sna, jer pruža ljudima nadu da bi taj san jednog dana mogao postati stvarnost". Riječi su Linde Sanchez, članice američkog Zastupničkog doma koja je je veliki zagovornik ovog useljeničkog programa ponajviše iz razloga što obogaćuje američku kulturu i društvo, omogućavajući ljudima s jedinstvenim talentima da se usele u Sjedinjenim Državama jer inače ne bi imali drugog načina da to ostvare. "Zbog toga što je većina useljeničkih viza zasnovana na obitelji – što znači da ljudi koji trenutno imaju članove svoje obitelji ovdje u Americi imaju priliku da za njih netko podnese zahtjev za dobivanjem vize – dobivate situaciju u kojoj je jedna skupina useljenika zastupljenija od druge. Upravo zato je i stvorena ‘lutrija za zelenu kartu’ kako bi se omogućilo da se ljudi iz drugih krajeva svijeta ovdje nasele i time donesu svoje znanje i sposobnosti". No, nažalost ponekad dobitnici zelene karte preko ove lutrije, sa sobom donesu i nešto drugo osim svog znanja i vještine. Jedan od takvih slučajeva je događaj iz 2002-ge godine kada je Hisham Hedayet, useljenik rodom iz Egipta, koji je u Sjedinjene Države ušao nakon dobitka zelene karte preko programa lutrije, na Los Angeleskom aeorodromu kod šaltera izraelske zrakoplovne kompanije usmrtio nekoliko osoba. Upravo je ovaj slučaj jedan od razloga zbog kojeg kongresmen Bob Goodlatte iz Savezne države Virginije, vodi kampanju za prekid lutrijskog programa. "Američko Državno tajništvo je osnovalo ovaj program koji godišnje daje pedeset tisuća zelenih karti useljenicima iz raznih zemalja svijeta. Davanje ovog statusa nije osnovano niti na posebnoj radnoj vještini koju pojedinac posjeduje, a koju je teško naći u Sjedinjenim Državama, niti na osnovu spajanja razdvojene obitelji, nego jednostavno na čistoj sreći koju mogu iskoristiti razne terorističke skupine kako bi podnijeli zahtjeve s imenima svojih ljudi nakon čega bi isti legalno živjeli i radili u Americi". Međutim, ako teroristi dobiju vizu, dodaje Linda Sanchez članica Zastupničkog doma, to znači da proces provjere nije obavljen kako treba, a ne zbog samog programa lutrije. Dobitnici lutrije za zelenu kartu prolaze kroz iste provjere kao i sve druge osobe koje podnose zahtjeve za ulazak u Ameriku. No, njen kolega u kongresu, Bob Goodlatte kaže da se tu ne radi samo o problemu terorista nego i o sistemu pravednosti. "Ljudi koji imaju opravdane razloge za dolazak u Sjedinjene Države, kao što su spajanje s obitelji ili ponuda posla od strane američkog poslodavca, moraju čekati godinama na svoj red, dok netko tko nema nikakve povezanosti s Amerikom jednostavno stavi svoje ime u bubanj i ako je izvučen, oslobođen je bilo kakvog čekanja". Kongresmenu Goodlattu je trebalo nekoliko godina da upozna većinu svojih kolega u Kongresu s problemom lutrije, no u prosincu 2005. godine uspio je pridobiti njihovu pažnju tako da se zakonski prijedlog nalazi na putu za Senat gdje bi se trebalo o njemu uskoro raspravljati.